Valkjärvi (Nurmijärvi)

Valkjärvi on Uudellamaalla Nurmijärven Klaukkalassa ja Valkjärvellä sijaitseva järvi.
Maantietoa.
Valkjärvi on 2,7 kilometriä pitkä, 1,2 kilometriä leveä, ja sen pinta-ala on 152 hehtaaria eli noin 1,5 neliökilometriä. Se on muodostunut korkeiden mäkien väliseen painaumaan. Tällaisia mäkiä ovat esimerkiksi Åberginnokassa, Hyypiänmäki, Linnanmäki ja järven itäpuolinen harjannejakso, joka päättyy laajaan Pitkäkallioon etelässä. Ympäristön peltolaaksot viettävät kohti järveä, joka on paikoitellee jyrkkärinteistä metsämaata tai toisaalta alavaa peltomaata. Järven eteläpäässä on Åberginnokan molemmilla puolilla järvenlahdet, joiden pohjukassa on yleiset uimarannat. Itäisen lahden nimi on Tielahti. Länsirannan pientä lahtea kutsutaan Saunalahdeksi. Järvessä ei ole kartan mukaan saaria.
Valkjärvi on luodattu ja siitä on julkaistu syvyyskartat. Järven tilavuudeksi on määritetty 10,95 miljoonaa kuutiometriä, jolloin sen keskisyvyydeksi tulee 7,2 metriä. Järven syvimmässä kohdassa, joka sijaitsee se laaja-alaisen syvänteen keskiosassa, on 12,2 metriä syvää . Rannoilla on runsaasti kiinteää asutusta tai vapaa-ajan asuntoja. Järven kaakkoispuolella sijaitsee Klaukkala, jonka taajama-alue ylettyy rantaan asti. Luoteisrannikolla sijaitsee Valkjärven maalaiskylä. Järven voi kiertää maanteitä pitkin, muutta tiet kulkevat yleensä etäällä rannoista. Klaukkalan läpi kulkeva yhdystie 1320 seuraa järven itärannikkoa. Se yhtyy pohjoisessa seututiehen 132, josta voi siirtyä länsirannikon takana kulkevalle yhdystielle 11421. Eteläpuolella yhdysteitä yhdistää itä-länsisuuntainen yhdystie 11345. Näiltä teiltä haarautuu järven rannoille monia yksityisteitä ja eräs kylätie. Tielahdessa on Tiiranrannan uimaranta ja toisessa lahdessa on Lähtelän uimapaikka sekä veneranta.
Luontoarvoja.
Vuonna 2024 toimitettiin Valkjärvessä koeverkkokalastus, jolla selvitettiin järven kalaston tilaa. Saaliskaloja olivat ahven, kuha, kiiski, hauki, särki, salakka, lahna, kuore ja siika. Ahventa ja särkeä oli selkeästi muita eniten sekä saalisyksilöinä että biomassana, ja lahnaa vain biomassana laskettuna.
Vedenlaatu.
Valkjärven ekologinen tila luokitellaan tyydyttäväksi. Se on ensisijaiselta tyypiltään runsasravinteinen ja toissijaisesti runsaskalkkinen järvi. Se on myös Nurmijärven rehevöitynein järvi. Järveen huuhtoutuu enemmän ravinteita kuin siitä ehtii poistua. Lisäksi sedimenteissä olevat ravinteet aiheuttavat sisäisen kuormituksen vähähappisina aikoina. Järvi lämpötilakerrostuu, jolloin alusveteen jäänyt kylmempi vesi ei sekoitu lämpöisemmän päällysveden kanssa. Harppauskerros sijaitsee usein 4–5 metrin syvyydessä. Veteen liuennutta happea esiintyy harppauskerroksen alla pari milligramma litrassa vettä, vaikka sitä on siellä keväällä tai syksyllä paljon enemmän. Päällysvedessä voi tästä huolimatta olla hyvä happitilanne. Levien tuottamaa happea voi esiintyä liikaakin, jolloin hapen kylläisyysaste kohoaa yli 100% ja veden alhainen happamuustaso muuttuu lievästi happamasta lievästi emäksiseen. Tämä johtuu leväkukinnoista, jota on havaittu 1960-luvulta asti. Hapettomuutta ehkäisemään on Valkjärvessä ollut vuodesta 1991 asti toiminnassa yksi veden hapetin ja vuodesta 1998 lisäksi toinen hapetin, jotka yhdessä hapettavat järven syvännettä. Niillä on alusveden happipitoisuuksia saatu hieman kohoamaan.
Historiaa.
Vuonna 1863 julkaistussa Suurruhtinaskunnan kartastossa esiintyy Valkjärvi karttanimellä ”Walkiajärvi”. Sen luoteiskulmassa sijaitsee ”Walkiajärven” nelitaloinen kylä. Sen sijaan Senaatin kartastoissa vuosilta 1870–1907 on järven karttanimi jo ”Valkjärvi”. Helsingin seudun taloudellisessa kartassa vuodelta 1919 on peltomaisemat Valkjärvellä yleisiä. Siinä Klaukkala tosin sijaitsee vielä kauempana etelässä Isosuon itäpuolella eikä sen asutus ole vielä lähellä järveä.
Vesistösuhteet.
Valkjärvi sijaitsee Vantaanjoen vesistössä (vesistöaluetunnus 21) Luhtajoen valuma-alueella (21.05), jonka Valkjärven valuma-alueeseen (21.054) järvi kuuluu. Valkjärven valuma-alueen pinta-ala on 7,7 neliökilometriä , josta järven pinta-ala on 19,8 %. Valkjärvi on valuma-alueensa ainoa järvi ja siihen laskee ainakin 12 oja , joita ovat esimerkiksi läntisen rannan pohjoisosassa Puokanoja, Saunalahdessa Hyypiänmäenoja, etelärannassa Järvenpäänoja ja Lähtelänoja, Tielahdessa Tiiranoja ja kaakkoisrannassa Rantalanoja . Lisäksi järven pohjassa on lähteitä, joista tulee järveen runsaasti vettä. Järven pohjoispää on maapadolla padottu ja lasku-uoma on suora kanava, johon vesi tulee säännöstelypadon ohjaamana. Noin 450 metrinen kanava johtaa vedet viereiseen Luhtajokeen. Valkjärven vedenpinnan korkeus on 34,5 metriä (mpy N2000, aikaisempi oli 32,8 m N60).